
    SENAT

Prin adresele nr.524/2002 şi nr.556/2002 Comisia pentru învăţământ, ştiinţă, tineret şi sport a Camerei Deputaţilor, respectiv Comisia pentru sănătate, ecologie şi sport a Senatului, au fost sesizate de către cele două Birouri Permanente pentru a dezbate şi aviza proiectul Legii bugetului de stat pe anul 2003.

Cele două Comisii reunite în şedinţa comună din 22 octombrie 2002 au hotărât să-l avizeze favorabil, cu 19 voturi pentru şi un vot împotrivă, cu următoarele amendamente:

AMENDAMENTE ADMISE

la proiectul Legii Bugetului de stat pe anul 2003

SECŢIUNEA: MINISTERUL TINERETULUI ŞI SPORTULUI

1. Cap.5002/2 în sumă de 197.423.049 mii lei de la Secretariatul General al Guvernului să fie alocată la M.T.S. cap.5001/40/9 ,,Renta viageră,,.

Motivaţie: Creşterea este exagerat de mare, nu e motivată; să rămână la suma de  90.599.000 mii lei cât a fost în 2002.

Autor: deputat Anghel Stanciu - PRM
2. Cap.7201/13 -  Suma de 128.329.814 din 257.759.000 mii lei de la Secretariatul de Stat al Guvernului alocată pentru susţinerea imaginii României în străinătate să fie alocată la cap.5001/70 - ,,Cheltuieli de capital,,  Ministerul Tineretului şi Sportului.


Motivaţie: Creşterea este enorm de mare şi e foarte greu de verificat modul de cheltuire a acestor bani, mai ales în privinţa susţinerii imaginii României în străinătate.


Autor: deputat Anghel Stanciu - PRM
3. Cap.5001/08/002 - Reducerea salariilor de merit în Ministerul Justiţiei care cresc cu 68 %, la jumătate, adică de la 26.668.740 mii lei, la 13.334.370 mii lei, iar diferenţa de 13.334.370 mii lei să fie alocată M.T.S. la cap.5901/10/009 ,,Iniţiative tineret,,.


Motivaţie:  Creşterea salariilor de merit este exagerată, în timp ce activitatea de justiţie în anul 2002 a înregistrat numeroase rateuri.


Autor: deputat Anghel Stanciu - PRM

4. Cap. 5101/08/005 - Reducerea sporurilor de muncă în Ministerul Justiţiei de la 98.406.853 mii lei la 84.093.666 mii lei adică la nivelul anului 2002, iar suma de 14.313.187 mii lei să fie transferată la M.T.S, cap.5901/10/003 ,,Formarea şi perfecţionarea antrenorilor,,.


Motivaţie: Sporurile sunt exagerat de numeroase, iar suma lor depăşeşte cu mult salariul de bază.


Autor: deputat Anghel Stanciu - PRM
5. Anexa nr.3 - Se propune includerea sumei de 9 miliarde lei necesare pentru reabilitarea şi modernizarea Arenei de box a municipiului Brăila.


Sursa de finanţare: Rezerva bugetară la dispoziţia Guvernului.


Autor: senator Ionel Alexandru - PRM

6. Majorarea cheltuielilor social-culturale cu suma de 152,0 miliarde lei la capitolul 5700, din care: art.40 alin.45 Programe pentru tineret este egal cu + 10,0 mld.lei.


Sursa de finanţare: Reducerea  cu 164,156 mld.lei a fondului de intervenţie la dispoziţia Guvernului, cap.9500 - subcap.02.


Motivare: În bugetul pe anul 2002 la acest subcapitol se prevăd 29,870 mld.lei, sumă care ponderată cu rata inflaţiei de 20 % determină valoarea de 35,844 mld.lei faţă de 200,0 mld.lei cât se proiectează pentru anul 2003. Diferenţa dintre 200,0 şi 35,844 reprezintă 164,156 mld.lei, sumă disponibilă pentru majorarea cheltuielilor social culturale şi asistenţă socială.

Autor: Grupul parlamentar PRM - Senat

7. Suplimentarea sumelor alocate Ministerului Tineretului şi Sportului de la Bugetul de stat de la 1.035.992.784 mii lei la 1.649.200.000 mii lei.

Motivare: Propunem drept sursă bugetară a sumelor solicitate a fi alocate suplimentar Ministerului Tineretului şi Sportului, respectiv 508,1 mld.lei (10659,2 mld.lei propunerea noastră, minus 105,5 mld.lei din 1 % taxe şi accize la ţigări şi băuturi alcoolice, minus 1035,9 propunerea Guvernului) o parte a fondurilor de rezervă şi de intervenţie la dispoziţia Guvernului: 1.251,5 mld.lei în 2003 faţă de 238,6 mld.lei în 2002, cu o creştere curioasă şi inexplicabilă de peste 5 ori.


Autor: deputat Crin Antonescu - PNL

8. Suplimentarea sumelor alocate Ministerului Tineretului şi Sportului de la Bugetul de stat pentru cheltuieli materiale şi servicii de la 10.000.000 mii lei la 135.000.000 mii lei. 

Motivare: Propunerea vizează alocarea a 125 mld.lei pentru continuarea lucrărilor de investiţii la Sala Polivalentă din Craiova.

Autor: deputat Crin Antonescu - PNL

9. Suplimentare sumei alocate pentru Sala sporturilor din Galaţi cu 10 miliarde lei.


Sursa: Bugetul consolidat al statului.


Motivare: Suma este necesară pentru continuarea lucrărilor de consolidare.


Autor: deputat Lazăr Maria - PSD


       PREŞEDINTE



    PREŞEDINTE

     Prof.univ.dr.ing.Anghel Stanciu                         senator Ilie Ilaşcu

